

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL DEIVIDO ANTANAIČIO IR KITŲ PAREIŠKĖJŲ PETICIJOS**

2021 m. birželio 23 d.

Vilnius

Lietuvos Respublikos Seimo Peticijų komisija 2021 m. birželio 23 d. posėdyje iš esmės išnagrinėjo Deivido Antanaičio, Roberto Raulyno, Vitalijaus Gruzincevo, Tomo Tamašausko, Vytauto Norkaus, Gedimino Girniaus, Vidmanto Šerėno, Edgardo Tupko, Aurimo Jaruševičiaus, Milano Tarasevičiaus, Dariaus Butkaus, Sergejaus Rarovskio, Jaroslavo Jurgo, Deivido Sadovskio, Aleksandro Grigorjevo ir kitų pareiškėjų peticijoje pateiktą pasiūlymą pakeisti Lietuvos Respublikos bausmių vykdymo kodekso 92 straipsnį ir nustatyti ne leidžiamus, bet draudžiamus nuteistiesiems turėti asmeninius daiktus, ir priėmė sprendimą šį pasiūlymą atmesti.

Seimo Peticijų komisija šį sprendimą priėmė atsižvelgusi į Lietuvos Respublikos teisingumo ministerijos ir Lietuvos Respublikos Seimo kanceliarijos Teisės departamento pateiktas nuomones ir dėl toliau nurodytų priežasčių.

Pažymėtina, kad iki 2015 m. birželio 23 d. priimto Lietuvos Respublikos bausmių vykdymo kodekso pakeitimo įstatymo Nr. XII-1818 įsigaliojimo, Bausmių vykdymo kodekse buvo nustatytas tik nuteistiesiems draudžiamų turėti daiktų sąrašas. Tačiau tokio teisinio reguliavimo taikymas praktikoje pataisos įstaigų administracijai sukeldavo daug problemų. Visų pirma, nuteistieji buvo linkę įsigyti ir laikyti didelius kiekius ne pirmo būtinumo daiktų (pvz., draudžiamiems turėti daiktams gaminti ar juose slėpti), kurie, be kita ko, buvo naudojami retai arba iš viso nenaudojami. Antra, esant nurodytam teisiniam reguliavimui, buvo sudėtinga užtikrinti nuteistųjų higienos reikalavimų laikymąsi ir elementarią gyvenamųjų patalpų, kurios panašėjo į daiktų sandėlius, tvarką, be to, didelis daiktų kiekis tik dar labiau sumažindavo nuteistųjų gyvenamųjų patalpų plotus, o tai lemdavo jų teisės į žmogiškas laikymo sąlygas pažeidimus. Trečia, esant dideliam daiktų kiekiui, buvo sudėtinga atlikti gyvenamųjų patalpų ir daiktų apžiūras (patikrinimus), siekiant užkardyti teisės pažeidimus (narkotikų ir kitų draudžiamų daiktų turėjimą), vykdyti nuteistųjų turimų daiktų apskaitą ir kontrolę.

Įvertinus nurodytas problemas, Bausmių vykdymo kodekso 92 straipsnis pakeistas taip, kad nuteistiesiems būtų sudarytos sąlygos turėti tik tuos daiktus, kurie jiems yra reikalingi atliekant laisvės atėmimo bausmę. Šis teisinis reguliavimas suteikia Lietuvos Respublikos teisingumo ministrui įgaliojimus skirtingoms grupėms priskirtiems nuteistiesiems nustatyti konkrečių jiems leidžiamų turėti daiktų sąrašą, taip pat spręsti ir su pataisos įstaigų saugumo valdymu susijusius klausimus (pvz., šiame sąraše nenumatyti stiklinės maisto produktų taros, kai kurių produktų, iš kurių dažnai nelegaliai gaminamas alkoholio raugas ir pan.). Be to, atsiradus poreikiui, teisingumo ministras turi galimybę nurodytą sąrašą patikslinti ar papildyti (pagal ankstesnį teisinį reguliavimą, nuteistiesiems draudžiamų daiktų sąrašas buvo įtvirtintas BVK 1 priede). Pabrėžtina, kad nurodytas teisinio reguliavimo pakeitimas akivaizdžiai pasiteisino ir praktikoje prisideda prie veiksmingesnio laisvės atėmimo įstaigų valdymo proceso.

Atsižvelgiant į tai, kas išdėstyta, netikslinga tenkinti pareiškėjų peticiją ir taip sudaryti prielaidas iš esmės sugrįžti prie iki 2016 m. balandžio 1 d. galiojusio nuteistųjų asmeninių daiktų turėjimo bausmės atlikimo metu teisinio reguliavimo.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Deivido Antanaičio ir kitų pareiškėjų peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt